En 15-årig dreng blev fredag aften skudt på åben gade i et boligkvarter i Birkerød, oplyser Nordsjællands Politi.

Drengen er ifølge politiets oplysninger ramt i brystet. Han er nu indlagt i kritisk tilstand på Rigshospitalet og er blevet opereret, skriver Ekstra Bladet.

Hans pårørende er blevet underrettet.

Politiet oplyser, at man har anholdt en mistænkt for skyderiet.

- Vi får en anmeldelse klokken 22.31 om skud i boligområdet Hestkøblund i Birkerød. På stedet anholder vi en 27-årig mand helt udramatisk. Han er nu sigtet for drabsforsøg, siger Søren Bjørnestad, vagtchef hos Nordsjællands Politi, til Ekstra Bladet.

Ifølge TV2 er offer og den mistænkte begge fra lokalområdet men kender ikke umiddelbart hinanden, lyder det fra politiet.

Politiet kender ikke motivet til skyderiet, men det har ikke forbindelse til et andet skyderi, der i går fandt sted i Københavns nordvestkvarter.

- Der er intet, der tyder på, at det er banderelateret. Men jeg ved ikke så meget mere end det, sagde Henrik Alstrup, der var vagtchef ved Nordsjællands Politi sent i går aftes, til Ritzau.

I løbet af i dag skal den anholdte i grundlovsforhør.